b'\n_START_ARTICLE_\nArk Therapeutics\n_START_SECTION_\nGeenil\xc3\xa4\xc3\xa4ketehdas\n_START_PARAGRAPH_\nArk Therapeuticsin  (GMP 1 ja GMP 2 -luokiteltu) geenil\xc3\xa4\xc3\xa4ketehdas valmistui vuonna 2007 Kuopioon._NEWLINE_Joulukuussa 2007 yritys julkisti laajennushankkeen 500 neli\xc3\xb6n tuotantotilojen rakentamisesta. Tuotantokapasitetti on 120\xc2\xa0000\xe2\x80\x93150\xc2\xa0000 annosta vuodessa, kun aikaisemmin se oli vain 1\xc2\xa0000 annosta vuodessa. Investoinnin kokonaisarvo oli yli 10 miljoonaa euroa, josta viidenneksen kattoi TE-keskus. T\xc3\xa4m\xc3\xa4 2,19 miljoonan euron avustus on TE-keskuksen kaikkien aikojen suurin toimialalle my\xc3\xb6nt\xc3\xa4m\xc3\xa4 tuki._NEWLINE_Laajennuksen my\xc3\xb6t\xc3\xa4 hein\xc3\xa4kuussa 2008 Kuopioon valmistui tuotantolaitos, jossa voidaan yrityksen mukaan t\xc3\xa4ytt\xc3\xa4\xc3\xa4 EU:n ja Yhdysvaltojen biotekniikka- ja turvallisuuss\xc3\xa4\xc3\xa4nn\xc3\xb6kset. Se on yksi geenil\xc3\xa4\xc3\xa4kkeiden kaupalliseen tuotantoon hyv\xc3\xa4ksytyist\xc3\xa4 l\xc3\xa4\xc3\xa4ketehtaista. Uudet 547 neli\xc3\xb6n tilat ty\xc3\xb6llistiv\xc3\xa4t noin 10-15 henkil\xc3\xb6\xc3\xa4. Uusissa GMP 3 -luokitelluissa puhdastiloissa Ark Therapeutics aikoi aloittaa pahanlaatuisen aivosy\xc3\xb6v\xc3\xa4n hoitoon tarkoitetun Cerepro-l\xc3\xa4\xc3\xa4kkeen valmistuksen. Cerepron kaupallista tuotantoa ei kuitenkaan koskaan k\xc3\xa4ynnistetty. Huhtikuussa 2012 Fimea sertifioi Arkin uusimman 650m\xc2\xb2 GMP 3 -luokitellun puhdastilan. Tilat ovat uuden yrityksen k\xc3\xa4yt\xc3\xb6ss\xc3\xa4.\n_START_SECTION_\nCerepro\n_START_PARAGRAPH_\nCerepro l\xc3\xa4p\xc3\xa4isi puolueettomat potilastutkimukset kes\xc3\xa4ll\xc3\xa4 2008. Kyseess\xc3\xa4 oli ensimm\xc3\xa4inen laaja faasi III -tutkimus, jossa on osoitettu tilastollisesti merkitt\xc3\xa4v\xc3\xa4 geenivalmisteen hoitoteho. Yhti\xc3\xb6 haki lupaa l\xc3\xa4\xc3\xa4kkeen kaupallisen tuotannon aloittamiseksi Euroopan l\xc3\xa4\xc3\xa4keviranomaisilta. Kaupallisen tuotannon kerrottiin alkavan aikaisintaan kev\xc3\xa4\xc3\xa4ll\xc3\xa4 2010. Helmikuussa 2009 Ark ilmoitti, ett\xc3\xa4 Ranskan l\xc3\xa4\xc3\xa4kevalvontaviranomainen AFSSAPS hyv\xc3\xa4ksyi l\xc3\xa4\xc3\xa4kkeen k\xc3\xa4yt\xc3\xb6n yksitt\xc3\xa4isten glioomapotilaiden hoitoon, vaikka Cereprolla ei ollut viel\xc3\xa4 varsinaista myyntilupaa. Suomen l\xc3\xa4\xc3\xa4keviranomaiset my\xc3\xb6nsiv\xc3\xa4t toukokuussa 2009 samanlaisen rajatun Named Patient Basis -myyntiluvan Cereprolle._NEWLINE_Huhtikuussa 2009 Ark julkaisi ensimm\xc3\xa4isen p\xc3\xa4ivityksen faasi III -tutkimuksen jatkoseurannassa. Tulokset tukivat alkuper\xc3\xa4isi\xc3\xa4 havaintoja ja osin paransivat niit\xc3\xa4, mink\xc3\xa4 lis\xc3\xa4ksi tutkimuksen tilastollinen merkitsevyys parani. T\xc3\xa4m\xc3\xa4 nosti Ark Therapeuticsin p\xc3\xb6rssikurssia 15 prosentilla._NEWLINE_Lokakuussa 2009 Turun Sanomissa arvioitiin, ett\xc3\xa4 Cerepro olisi ensimm\xc3\xa4inen myyntiluvan saava suomalainen biol\xc3\xa4\xc3\xa4ke. T\xc3\xa4m\xc3\xa4 tapahtuisi kes\xc3\xa4ll\xc3\xa4 2010. 16. joulukuuta 2009 EMEA kuitenkin ilmoitti negatiivisesta mielipiteest\xc3\xa4\xc3\xa4n hakemuksen suhteen, koska kokeiden puolueettomuudesta ei ollut varmuutta. Lis\xc3\xa4ksi sivuvaikutusten ep\xc3\xa4iltiin olevan liian vakavia standardihoitoon verrattuna. Vaikka myyntilupaa ei tullutkaan, Ark tulkitsi koko l\xc3\xa4\xc3\xa4kekehityksens\xc3\xa4 pohjana olevan adenovirusmallin saaneen vihre\xc3\xa4\xc3\xa4 valoa. Yritys ilmoitti my\xc3\xb6s valittavansa hylk\xc3\xa4ysp\xc3\xa4\xc3\xa4t\xc3\xb6ksest\xc3\xa4, mutta veti valituksensa pois my\xc3\xb6hemmin. Kielteisen myyntilupap\xc3\xa4\xc3\xa4t\xc3\xb6ksen seurauksena Arkin osakekurssi puolittui 18. joulukuuta 15 pennyyn. 5. tammikuuta 2010 yritys ilmoitti aloittavansa Kuopion yksik\xc3\xb6ss\xc3\xa4\xc3\xa4n YT-neuvottelut, joiden tarkoituksena oli puolittaa ty\xc3\xb6ntekij\xc3\xa4m\xc3\xa4\xc3\xa4r\xc3\xa4 viiteen kymmeneen. Cerepron oikeudet siirtyiv\xc3\xa4t kaupassa uudelle yritykselle.\n_START_SECTION_\nLymphatix Oy:n osto\n_START_PARAGRAPH_\nTammikuussa 2008 Ark Therapeutics Plc. osti Lymphatix Oy:n Licentia Ltd/Helsingin yliopistolta sek\xc3\xa4 Ludwig Institute for Cancer Researchilta 2,25 miljoonalla eurolla. Kaupan my\xc3\xb6t\xc3\xa4 Ark sai rojaltivapaat oikeudet VEGF-D ja VEGF-C -kasvutekij\xc3\xa4pohjaisten geenil\xc3\xa4\xc3\xa4kkeiden kehitt\xc3\xa4miseen (angiogeneesi ja lymfangiogeneesi). Oston my\xc3\xb6t\xc3\xa4 Ark kasvatti VEGF-portfoliotaan, jota se alkoi tutkia ja kehitt\xc3\xa4\xc3\xa4 Kuopiossa aikaisempien Trinamin ja Cerepron mallien pohjalta. Tammikuussa 2009 Ark my\xc3\xb6nsi alilisenssin VEGF-geeniteknologian k\xc3\xa4ytt\xc3\xb6\xc3\xb6n Oy Lx Therapies Ltd:lle imusuonistosairauksien (lymfa\xc3\xb6deema, lymfadeema) l\xc3\xa4\xc3\xa4kehoidon kehitt\xc3\xa4miseen.\n_START_SECTION_\nPatenttikiistat\n_START_PARAGRAPH_\nLokakuussa 2009 australialainen Circadian Technologies Limited (ASX:\xc2\xa0CIR) ilmoitti peruuttavansa Arkin oikeuden k\xc3\xa4ytt\xc3\xa4\xc3\xa4 VEGF-D lisenssi\xc3\xa4\xc3\xa4n Arkin Trinam-tuotteeseen liittyen. Syyksi ilmoitettiin maksamattomat lisenssimaksut. T\xc3\xa4m\xc3\xa4n lis\xc3\xa4ksi yritys ilmoitti ryhtyv\xc3\xa4ns\xc3\xa4 oikeustoimiin my\xc3\xb6s Arkin tyt\xc3\xa4ryhti\xc3\xb6 Lymphatix Oy:ta vastaan.\n_START_SECTION_\nMyynti\n_START_PARAGRAPH_\n2013 Ark Therapeuticsin Kuopion toiminnat myytiin aluksi W\xc3\xb6lbern Private Equity:lle ja t\xc3\xa4st\xc3\xa4 eteenp\xc3\xa4in saksalaiselle s\xc3\xa4\xc3\xa4ti\xc3\xb6lle. Uuden yrityksen nimeksi tuli FinVector Vision Therapies. Toiminta on ollut tappiollista my\xc3\xb6s uudessa omistuksessa'